**NOTĂ INFORMATIVĂ**

**la proiectul Hotărîrii Guvernului** „Cu privire la aprobarea Regulamentului privind procedurile de conlucrare între autorităţile de supraveghere a pieţei şi Serviciul Vamal”

**Condițiile care au impus elaborarea proiectului**

În contextul dezvoltării cadrului legal ce ține de supravegherea pieței în ceea ce priveşte comercializarea produselor nealimentare în conformitate cu normele europene RM a adoptat Legea nr.7 din 26.02.2016 privind supravegherea pieţei în ceea ce priveşte comercializarea produselor nealimentare care trebuie sa asigure accesul pe piață a produselor sigure pentru consumatori și conforme cerințelor esențiale stabilite în reglementările tehnice aplicabile.

Elementul central al supravegherii pieței este un lanț de procese interdependente, cum ar fi inspecțiile, eșantionarea, testarea în laborator, interpretarea rezultatelor, evaluarea riscurilor, luarea de decizii, intervențiile și asigurarea procedurilor legale care pot implica măsuri corective și nu mai puțin important schimbul de informații referitor la produsele periculoase sau care prezintă un risc grav pentru siguranța consumatorilor intre autoritățile de supraveghere a pieței, precum și între autoritățile de supraveghere a pieței și organul vamal.

Regulamentul reprezintă un instrument menit să ajute organul vamal și autoritățile de supraveghere a pieței să-și îmbunătățească metodele de cooperare și bunele practici administrative. În același timp, Regulamentul se concentrează pe chestiunile practice cu care se confruntă autoritățile vamale atunci cînd efectuează controale privind siguranța și conformitatea produselor.

**Principalele prevederi ale proiectului şi evidenţierea elementelor noi.**

Legea nr.7 din 26.02.2016 stabileşte cerinţe în ceea ce priveşte controlul produselor nealimentare care intră pe teritoriul vamal al Republicii Moldova. Astfel organul vamal va asigura verificările adecvate prin controlul documentar şi după caz, identificarea produselor înaintea punerii în liberă circulaţie a acestora.

În cazul unui risc grav, presupus sau real, sau în lipsa documentaţiei care trebuie să însoţească produsul conform legii, organul vamal suspendă pentru o perioadă de 3 zile lucrătoare punerea în liberă circulaţie a acestuia cu informarea obligatorie a autorităţii de supraveghere a pieţei responsabilă de controlul în domeniul respectiv.

 La rîndul său, autoritatea de supraveghere a pieţei este obligată în termenul respectiv să informeze organul vamal referitor la decizia sa privind admiterea sau neadmiterea produselor respective pe piaţă. Dacă autoritatea de supraveghere nu şi-a exprimat poziţia referitor la produsele respective, organul vamal pune produsele în libera circulaţie cu respectarea tuturor procedurilor adiţionale vamale.

**Fundamentarea economico-financiară.**

Proiectul nu necesită acordarea de mijloace financiare suplimentare din bugetul de stat.

**Avizarea și consultarea publică a proiectului**

În scopul respectării prevederilor Legii nr.239 din 13 noiembrie 2008 privind transparenţa în procesul decizional, proiectul pate fi accesat pe pagina web oficială a Ministerului Economiei (compartimentul „Transparenţa”, directoriul „Consultări publice/Anunţuri de proiecte şi consultări publice”), şi pe portalul guvernamental particip.gov.md.

***Actul de analiză a impactului de reglementare:***

Proiectul de act normativ propus nu necesită elaborarea AIR, deoarece respectă drepturile și interesele întreprinzătorilor și ale statului.

**Viceministru Vitalie IURCU**